Марко Ганчев
Песен от талашит

chitanka.info

Рез-рез, бръмчат резачните машини,

рез-рез, по цял ден режат си, рез-рез:

от дъбове, върби и бъзовини,

рез-рез, приготвят талашитна смес.

След туй сместа пресоват я матрици,

туткал ли, кал ли слагат, все таки

накрая смаян гледаш как от трици

излизат доста смислени дъски.

По талашитената маса наша

при нужда смело стъпваме с крака.

Дори след някоя и друга чаша

по нея рипаме си ей така.

Едно е лошо — ако блъснем чаша

и лиснем две-три капчици вода

по талашитената маса наша,

тогава идва пустата беда.

Талаша мокър става пак на каша,

обаче в къщи нямаме матрици

и талашитената маса наша

отново се превръща в маса трици.

Добре че пак резачните машини,

рез-рез, по цял ден режат си, рез-рез:

от дъбове, върби и бъзовини,

рез-рез, приготвят талашитна смес…

1976

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.